
Pirmās rudens nedēļas uz Latvijas autoceļiem: 18 dienās apdrošinātājiem pieteikti jau 1169 ceļu satiksmes negadījumi

Septembris nav tikai jauna lappuse kalendārā – tas ir brīdis, kad pēc vasaras jūtami mainās satiksmes ritms. Ielās atgriežas bērni, satiksme kļūst blīvāka, agrāk satumst, mainās laikapstākļi, un autovadītājiem jāpielāgo arī savi paradumi. Kā liecina Latvijas Transportlīdzekļu apdrošinātāju biroja (LTAB) dati, septembra pirmajās 18 dienās apdrošinātājiem pieteikti jau 1169  OCTA apdrošināšanas gadījumi saistībā ar ceļu satiksmes negadījumiem (CSNg), kas ir gandrīz 65 dienā jeb aptuveni 2,7 pieteikti CSNg stundā. Rēķinot vidēji,  tas nozīmē vienu apdrošinātājiem pieteiktu gadījumu ik pēc 22 minūtēm, kas ir labs atgādinājums par to, cik svarīgi ir laikus pārslēgties no vasaras braukšanas paradumiem uz vēl piesardzīgāku režīmu.

2025. gada augustā Latvijā apdrošinātājiem pieteikti 2707, bet septembrī – 2650 CSNg, no tiem 1545 līdz 18. septembrim. Savukārt šī gada augustā apdrošinātājiem pieteikts 2331. Lai gan dati neliecina, ka septembrī pieteikto negadījumu skaits būtu lielāks nekā augustā, arī šī gada rudens pirmo nedēļu statistika nav iepriecinoša: septembra pirmajās nedēļās apdrošinātājiem Latvijā ik dienu pieteikti vidēji 65 CSNg jeb aptuveni 2,7 negadījumi stundā. 

Tradicionāli vislielākā atlīdzību summa tiek izmaksāta par transportlīdzekļu bojājumiem un bojāeju. LTAB dati rāda, ka pērn septembrī 94,8 % pieteikto OCTA zaudējumu bija saistīti ar transportlīdzekļu bojājumiem, savukārt šogad līdz 18. septembrim šis īpatsvars sasniedzis jau 95,9 %. Pārējos gadījumos zaudējumi nodarīti personām, ēkām vai citai mantai.

“Rudens sākums autovadītājiem ir pārejas periods. Biežāk līst un agrāk satumst, līdz ar to mainās redzamība un ceļa segums. Tas nozīmē, ka paradumi, kas vasarā šķiet pašsaprotami, rudenī ir jāpārskata. Piemēram, slapjš ceļa segums pagarina bremzēšanas ceļu, bet lietus un migla samazina redzamību, tāpēc situācijā, kas vasarā nesagādātu grūtības, rudenī vadītājam var būt mazāk laika, lai reaģētu uz bīstamām situācijām. Vasaras braukšanas paradumi rudenī var kļūt par riska faktoru, ja vadītājs nepielāgo braukšanas distanci, ātrumu un savu uzmanību apstākļiem uz ceļa,” norāda LTAB valdes loceklis Juris Stengrevics.

Septembrī mainās arī ikdienas satiksmes ritms: skolēni atgriežas mācību iestādēs, pieaug transportlīdzekļu kustības intensitāte no rīta un vakaros, bet, dienām kļūstot īsākām, gājējus un velobraucējus krēslā kļūst grūtāk pamanīt. Tas prasa lielāku koncentrēšanos ne tikai uz laikapstākļiem, bet arī uz citu satiksmes dalībnieku uzvedību. 

Ceļu satiksmes negadījumu sekas visbiežāk ir bojāti transportlīdzekļi, taču aiz katra negadījuma var būt arī risks cilvēka veselībai un drošībai. Papildus drošības riskam katrs negadījums rada arī finansiālas sekas: tas nozīmē transportlīdzekļu remontu, bojātas mantas un citus zaudējumus. Kā rāda apdrošinātāju novērojumi, lielāko daļu satiksmes negadījumu izraisa ikdienišķas situācijas – nepareizi izvēlēta braukšanas distance vai ātrums, nepietiekama redzamība un uzmanības trūkums. 

“Protams, ceļu satiksmē nav iespējams izslēgt visas neparedzamās situācijas, tāpēc būtiska nozīme ir spēkā esošai OCTA polisei. OCTA nodrošina atlīdzību cietušajam, ja transportlīdzekļa vadītāja dēļ nodarīts kaitējums citai personai vai tās mantai. Līdz šī gada 18. septembrim par 1169 pieteiktajiem OCTA negadījumiem aprēķinātais atlīdzību apmērs jau sasniedzis 109 385 eiro, savukārt kopējā šajā periodā pieņemto lēmumu summa, neatkarīgi no tā, kad noticis CSNg, sasniegusi 2,92 miljonus eiro. Tas apliecina, ka arī šķietami neliels negadījums var radīt ievērojamus zaudējumus. Tomēr mūsu mērķis ir ne tikai palīdzēt risināt negadījumu sekas, bet arī panākt, lai notiktu pēc iespējas mazāk negadījumu. Rudens sākums ir piemērots brīdis, kad autovadītājiem sev atgādināt: mainoties apstākļiem uz ceļa, jāmainās arī braukšanas paradumiem,” norāda Juris Stengrevics. 

LTAB atgādina – sākoties aktīvajam rudens periodam, ir īpaši svarīgi:
· palielināt distanci līdz priekšā braucošajam transportlīdzeklim, it īpaši uz slapja ceļa;
· pārliecināties, ka lukturi un logu slotiņas nodrošina labu redzamību lietū un krēslā;
· pārbaudīt riepu stāvokli un spiedienu, jo saķere ar ceļu kļūst nozīmīgāka nekā vasarā;
· apzināti pievērst uzmanību gājējiem, bērniem un velobraucējiem, it īpaši rīta un vakara stundās, kā arī krēslā un sliktas redzamības apstākļos.

